Source: https://lekar.pluska.sk/clanky/ochrana-osobnych-udajov-vo-vztahu-k-zdravotnej-dokumentacii
Timestamp: 2018-12-16 10:59:55+00:00
Document Index: 6268864

Matched Legal Cases: ['§ 13', '§ 13', '§ 23', '§ 25', '§ 25', '§ 13', '§ 16', '§ 374']

Ochrana osobných údajov vo vzťahu k zdravotnej dokumentácii LEKAR.SK
Ochrana osobných údajov vo vzťahu k zdravotnej dokumentácii
Údaje podliehajúce vyššej ochrane
Údaje o zdravotnom stave osoby sa v zmysle § 13 zákona o ochrane osobných údajov považujú za tzv. osobitné kategórie osobných údajov. Podliehajú vyššej ochrane a prísnejším pravidlám spracovania. Ochrana osobných údajov zo zdravotnej dokumentácie býva naplňovaná preventívne a represívne, t. j. určením sankcií za porušenie pravidiel nakladania s nimi.
Zdravotná dokumentácia údaje o zdravotnom stave Zdravotná starostlivosť zdravotný stav ochrana osobných údajov
Zákon o zdravotnej starostlivosti definuje zdravotnú dokumentáciu ako súbor údajov o zdravotnom stave osoby, o zdravotnej starostlivosti a o službách súvisiacich s poskytovaním zdravotnej starostlivosti tejto osobe.
V zmysle zákona o ochrane osobných údajov sa pod pojmom osobné údaje myslia údaje týkajúce sa určenej alebo určiteľnej fyzickej osoby, pričom takou osobou je osoba, ktorú možno určiť priamo alebo nepriamo, najmä na základe všeobecne použiteľného identifikátora alebo na základe jednej či viacerých charakteristík alebo znakov, ktoré tvoria jej fyzickú, fyziologickú, psychickú, mentálnu, ekonomickú, kultúrnu alebo sociálnu identitu.
Údaje o zdravotnom stave osoby sa v zmysle § 13 zákona o ochrane osobných údajov považujú za tzv. osobitné kategórie osobných údajov, ktoré podliehajú vyššej ochrane a prísnejším pravidlám spracovania.
Ochrana osobných údajov zo zdravotnej dokumentácie býva naplňovaná:
preventívne - stanovením spôsobov, postupov a okruhu subjektov, ktoré môžu s týmito údajmi nakladať a zároveň aj
represívne - určením jednotlivých druhov sankcií za porušenie pravidiel nakladania s údajmi zo zdravotnej dokumentácie.
Ochrana osobných údajov - preventívna
Osobné údaje zo zdravotnej dokumentácie používajú ochranu poskytovanú najmä zo zákona o zdravotnej starostlivosti a zákona o ochrane osobných údajov. Sekundárne aj ochranu vyplývajúcu z Občianskeho zákonníka a Trestného zákona.
Ochrana prostredníctvom zákona o zdravotnej starostlivosti je realizovaná viacerými inštitútmi, ktoré upravujú režim ako sa má zdravotná dokumentácia viesť, ako má vyzerať zápis do nej, aký je spôsob a proces odovzdávania, sprístupňovania zdravotnej dokumentácie a ako sa poskytujú údaje zo zdravotnej dokumentácie.
Odovzdanie zdravotnej dokumentácie
Odovzdávanie zdravotnej dokumentácie v prípade pozastavenia alebo zániku platnosti licencie/povolenia upravuje § 23 zákona o zdravotnej starostlivosti.
Údaje zo zdravotnej dokumentácie sa poskytujú formou výpisu zo zdravotnej dokumentácie. Tento výpis neobsahuje všetky údaje z dokumentácie, ale len časť. Tak napr. všeobecný lekár je povinný bezodkladne poskytnúť výpis zo zdravotnej dokumentácie inému ošetrujúcemu zdravotníckemu pracovníkovi v rozsahu jeho vyžiadania.
Údaje zo zdravotnej dokumentácie sa sprístupňujú formou nahliadania do zdravotnej dokumentácie osobám uvedeným v § 25 najmä osobe alebo jej zákonnému zástupcovi v celom rozsahu ako aj manželovi alebo manželke, dieťaťu alebo rodičovi alebo ich zákonnému zástupcovi po smrti tejto osoby, a to v celom rozsahu; ak takáto osoba nie je, osobe plnoletej, ktorá s ňou žila v čase smrti v domácnosti, blízkej osobe alebo ich zákonnému zástupcovi.
Iné osoby, ako sú uvedené v § 25 zákona o zdravotnej starostlivosti, nemajú právo sa oboznamovať s údajmi zo zdravotnej dokumentácie formou nahliadnutia. Jedine ak ich osoba, ktorej sa týkajú, splnomocní s úradne osvedčeným podpisom na plnej moci.
Právne následky súvisiace s porušením práv a povinností - represívna ochrana
Porušenie povinností, ktoré ustanovujú právne predpisy v súvislosti s ochranou údajov zo zdravotnej dokumentácie môže spôsobovať (v závislosti od subjektu a závažnosti konania) rôzne následky.
Správno-právne následky
Orgán príslušný na vydanie povolenia (Ministerstvo zdravotníctva alebo Samosprávny kraj) uloží držiteľovi povolenia pokutu za porušenie povinnosti týkajúce sa vedenia a ochrany osobných údajov zo zdravotnej dokumentácie až do výšky 9 958 eur.
Rovnako komora príslušná na vydanie licencie na výkon samostatnej zdravotníckej praxe uloží držiteľovi licencie na výkon samostatnej zdravotníckej praxe pokutu za porušenie niektorej z povinností týkajúcej sa vedenia a ochrany osobných údajov zo zdravotnej dokumentácie až do 16 596 eur.
Pri ukladaní sankcií orgány prihliadajú najmä na povahu porušenej povinnosti, spôsob konania alebo opomenutia, mieru zavinenia, dĺžku a dôsledky porušenia povinnosti alebo inú priťažujúcu okolnosť. V závislosti od toho určia výslednú výšku pokuty.
Občiansko-právne následky
V občianskoprávnej rovine sa porušením povinnosti dbať na ochranu osobných údajov zo zdravotnej dokumentácie rozumie zásah do osobnostných práv pacienta.
Na odstránenie negatívnych následkov nezákonného konania musí pacient (po jeho smrti manžel a deti a ak ich niet, rodičia) cestou súdu využiť najmä jeden z inštrumentov podľa § 13 a § 16 Občianskeho zákonníka, teda môže žiadať, aby sa upustilo od neoprávneného zásahu do práv na ochranu jeho osobnosti, aby sa odstránili následky týchto zásahov, aby bolo poskytnuté primerané zadosťučinenie, a ak bola v značnej miere znížená dôstojnosť alebo vážnosť pacienta v spoločnosti, aby bola nahradená nemajetková ujma v peniazoch.
Pokiaľ by porušenie predpisov na ochranu osobných údajov zo zdravotnej dokumentácie dosiahlo trestnoprávnu úroveň, mohol by byť subjekt – len fyzická osoba - zodpovedná za tzv.: neoprávnené nakladanie s osobnými údajmi podľa § 374 Trestného zákona.
Konkrétne môže byť osoba potrestaná odňatím slobody až na jeden rok, ak neoprávnene poskytne, sprístupní alebo zverejní osobné údaje o inom, získané v súvislosti s výkonom svojho povolania, zamestnania alebo funkcie a tým poruší všeobecne záväzným právnym predpisom ustanovenú povinnosť.
Odňatím slobody až na dva roky sa páchateľ potrestá, ak spácha tento čin verejne, závažnejším spôsobom konania, alebo spôsobí ním vážnu ujmu na právach dotknutej osoby.
460/1992 Zb. Ústava Slovenskej republiky v platnom znení,
Zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v platnom znení,
Zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v platnom znení,
Odborné usmernenie Ministerstva zdravotníctva Slovenskej republiky o vedení zdravotnej dokumentácie číslo: 07594/2009 – OZS v znení Odborného usmernenia Ministerstva zdravotníctva Slovenskej republiky o vedení zdravotnej dokumentácie číslo: 12775/2010 – OZS,
Odborné usmernenie Ministerstva zdravotníctva Slovenskej republiky o vedení zdravotnej dokumentácie osoby v špecializovanej ambulancii zubného lekárstva číslo: S15396/2010-OZS,
Zákon č. 300/2005 Z.z. Trestný zákon v platnom znení.
Mlčanlivosť pri poskytovaní zdravotnej starostlivosti